Ohlásenie vyzdvihovania detí prostredníctvom mobilného telefónu

Vzhľadom na nepriaznivú situáciu s parkovaním pred budovou školy prináša Rada rodičov v spolupráci so školou možnosť ohlásiť vyzdvihnutie deti prvého stupňa prostredníctvom telefonátu na vrátnicu.

Ohlásenie vyzdvihovania detí prostredníctvom mobilu bude umožnené rodičom, ktorí o ňu požiadajú školu prostredníctvom Žiadosti.

------------------------------------------ Ako to funguje?---------------------------------------------------------

**Ohlásenie vyzdvihovania detí prostredníctvom mobilného telefónu bude prebiehať nasledovne:**

1. Rodič zavolá na dedikované mobilné číslo pani vrátničke v predstihu /5 až 10 min/ a požiada ju, aby ohlásila odchod jeho dieťa z ŠKD.
2. Dieťa sa oblečie a príde na vrátnicu, kde čaká na rodiča.
3. Rodič ho osobne vyzdvihne na vrátnici rovnako ako doteraz.

Ohlásenie vyzdvihnutia je možné vyzdvihnúť iba telefonátom z 2 mobilných telefónnych čísel uvedených na Žiadosti. Tieto čísla budú uložené v pamäti dedikovaného mobilu na vrátnici vo formáte „I.odd. Jozef Mrkvička otec“. Hovory z iných čísel nebudú prijaté.

Ohlasovanie sa môže vykonávať v identických časoch ako osobné vyzdvihnutie z ŠKD.

Rodič preberá zodpovednosť za dieťa od momentu ohlásenia odchodu dieťaťa cez mobil.

V prípade, že pani vrátnička hovor neprijme, je potrebné zavolať znova. Takáto situácia môže nastať najmä v niektorých frekventovaných časoch pre vyzdvihovanie detí, keď pani vrátnička rieši komunikáciu s viacerými ľuďmi naraz.

Z mobilu na vrátnici nebude možné volať na číslo zmeškaného hovoru, ani sa zmeškaný hovor nebude považovať za ohlásenie odchodu dieťaťa. Rovnako nie je možné ohlásiť odchod dieťaťa zaslaním SMS správy.

------------------------------------------ Ako môžem o toto požiadať?-------------------------------------------

Žiadosť o aktiváciu/zmenu ohlásenia vyzdvihovania prostredníctvom mobilného telefónu je k dispozícii na WEB stránke školy.

Žiadosť je platná do konca školského roku.

Vyplnenú a podpísanú žiadosť je potrebné odovzdať pani vrátničke.

V lehote do konca nasledujúceho týždňa budú rodičia upovedomení o zaradení do evidencie ohlasovania prostredníctvom mobilu potvrdzujúcou SMS správou. Rodičia môžu začať využívať ohlasovanie prostredníctvom mobilu až po obdržaní tejto SMS správy.

Prvotné zahájenie tejto služby bude od 6.2.2017 (pre žiadosti dodané do 3.2.2017)

------------------------------------------ Čo ak niečo nefunguje?---------------------------------------------------

**Prosíme rodičov o trpezlivosť** pri zavádzaní tohto postupu, ktorý má pomôcť nám všetkým.   
Ako každá nová vec bude potrebovať úvodný čas na doladenie.

**V prípade otázok sa prosím obráťte na svojho zástupcu v Rade rodičov. Zároveň mu môžete adresovať   
vaše skúsenosti či návrhy na zlepšenia. Keďže ide o iniciatívu Rady rodičov, prosíme, aby ste sa obracali výhradne na Radu rodičov a nie na vedenie školy.**

Prosíme rodičov, ktorí sa rozhodnú využívať túto možnosť, aby sa porozprávali so svojimi deťmi, ako sa   
majú zachovať vo výnimočných prípadoch, ktoré by mohli nastať, ak už dieťa čaká na vrátnici a rodič z nepredvídateľných dôvodov mešká. Napr. oznámiť to pani vrátničke a vrátiť sa do družiny.

------------------------------------------ Prečo to vlastne robíme?---------------------------------------------------

**Očakávané prínosy možnosti vyzdvihovať deti prostredníctvom mobilu:**

* Zníženie doby parkovania na „zakázaných“ miestach
* Zníženie doby parkovania na miestach vyhradených pre školu
* Zníženie konfliktných situácií s inými vozidlami na ulici
* Zníženie stresu pre rodičov aj deti

Veríme, že tento postup spríjemní čas odchodu zo školu pre všetkých rodičov a deti a pomôže nám   
príjemne sa naladiť na mimoškolské aktivity.

Vaša Rada Rodičov